amanoisuno/poet huggingface dataset:
織婦辭 孟郊
夫是田中郎，妾是田中女。當年嫁得君，為君秉機杼。筋力日已疲，不息窗下機。如何織紈素，自著藍縷衣。官家榜村路，更索栽桑樹。
古意 孟郊
蕩子守邊戍，佳人莫相從。去來年月多，苦愁改形容。上山複下山，踏草成古蹤。徒言采蘼蕪，十度一不逢。鑒獨是明月，識志唯寒松。井桃始開花，一見悲萬重。人顏不再春，桃色有再濃。捐氣入空房，無憀乍從容。啟貼理針線，非獨學裁縫。手持未染彩，繡為白芙蓉。芙蓉無染汙，將以表心素。欲寄未歸人，當春無信去。無信反增愁，愁心緣隴頭。願君如隴水，冰鏡水還流。宛宛青絲線，纖纖白玉鉤。玉鉤不虧缺，青絲無斷絕。回還勝雙手，解盡心中結。
折楊柳 孟郊
楊柳多短枝，短枝多別離。贈遠屢攀折，柔條安得垂。青春有定節，離別無定時。但恐人別促，不怨來遲遲。莫言短枝條，中有長相思。朱顏與綠楊，並在別離期。樓上春風過，風前楊柳歌。枝疏緣別苦，曲怨為年多。花驚燕地雲，葉映楚池波。誰堪別離此，征戍在交河。
和丁助教塞上吟 孟郊
哭雪複吟雪，廣文丁夫子。江南萬里寒，曾未及如此。整頓氣候誰，言從生靈始。無令惻隱者，哀哀不能已。
古怨別 孟郊
颯颯秋風生，愁人怨離別。含情兩相向，欲語氣先咽。心曲千萬端，悲來卻難說。別後唯所思，天涯共明月。
古別曲 孟郊
山川古今路，縱橫無斷絕。來往天地間，人皆有離別。行衣未束帶，中腸已先結。不用看鏡中，自知生白髮。欲陳去留意，聲向言前咽。愁結填心胸，茫茫若為說。荒郊煙莽蒼，曠野風淒切。處處得相隨，人那不如月。
戲贈陸大夫十二丈 孟郊
蓮子不可得，荷花生水中。猶勝道傍柳，無事蕩春風。淥萍與荷葉，同此一水中。風吹荷葉在，淥萍西複東。蓮葉未開時，苦心終日卷。春水徒蕩漾，荷花未開展。
勸善吟 孟郊
瘦郭有志氣，相哀老龍鍾。勸我少吟詩，俗窄難爾容。一口百味別，況在醉會中。四座正當喧，片言何由通。顧余昧時調，居止多疏慵。見書眼始開，聞樂耳不聰。視聽互相隔，一身且莫同。天疾難自醫，詩癖將何攻。見君如見書，語善千萬重。自悲咄咄感，變作煩惱翁。煩惱不可欺，古劍澀亦雄。知君方少年，少年懷古風。藏書拄屋脊，不惜與凡聾。我願拜少年，師之學崇崇。從他笑為矯，矯善亦可宗。
望夫石 孟郊
望夫石，夫不來兮江水碧。行人悠悠朝與暮，千年萬年色如故。
寒江吟 孟郊
冬至日光白，始知陰氣凝。寒江波浪凍，千里無平冰。飛鳥絕高羽，行人皆晏興。荻洲素浩渺，碕岸澌崚嶒。煙舟忽自阻，風帆不相乘。何況異形體，信任為股肱。涉江莫涉淩，得意須得朋。結交非賢良，誰免生愛憎。凍水有再浪，失飛有載騰。一言縱醜詞，萬響無善應。取鑒諒不遠，江水千萬層。何當春風吹，利涉吾道弘。
審交 孟郊
種樹須擇地，惡土變木根。結交若失人，中道生謗言。君子芳桂性，春榮冬更繁。小人槿花心，朝在夕不存。莫躡冬冰堅，中有潛浪翻。唯當金石交，可以賢達論。
怨別 孟郊
一別一回老，志士白髮早。在富易為容，居貧難自好。沉憂損性靈，服藥亦枯槁。秋風遊子衣，落日行遠道。君問去何之，賤身難自保。
百憂 孟郊
萱草女兒花，不解壯士憂。壯士心是劍，為君射鬥牛。朝思除國讎，暮思除國讎。計盡山河畫，意窮草木籌。智士日千慮，愚夫唯四愁。何必在波濤，然後驚沉浮。伯倫心不醉，四皓跡難留。出處各有時，眾議徒啾啾。
路病 孟郊
病客無主人，艱哉求臥難。飛光赤道路，內火焦肺肝。欲飲井泉竭，欲醫囊用單。稚顏能幾日，壯志忽已殘。人子不言苦，歸書但雲安。愁環在我腸，宛轉終無端。
衰松 孟郊
近世交道衰，青松落顏色。人心忌孤直，木性隨改易。既摧棲日幹，未展擎天力。終是君子材，還思君子識。
遣興 孟郊
弦貞五條音，松直百尺心。貞弦含古風，直松淩高岑。浮聲與狂葩，胡為欲相侵。
退居 孟郊
退身何所食，敗力不能閑。種稻耕白水，負薪斫青山。眾聽喜巴唱，獨醒愁楚顏。日暮靜歸時，幽幽扣松關。
臥病 孟郊
貧病誠可羞，故床無新裘。春色燒肌膚，時餐苦咽喉。倦寢意蒙昧，強言聲幽柔。承顏自俯仰，有淚不敢流。默默寸心中，朝愁續莫愁。
隱士 孟郊
本末一相返，漂浮不還真。山野多餒士，市井無饑人。虎豹忌當道，糜鹿知藏身。奈何貪競者，日與患害親。顏貌歲歲改，利心朝朝新。孰知富生禍，取富不取貧。寶玉忌出璞，出璞先為塵。松柏忌出山，出山先為薪。君子隱石壁，道書為我鄰。寢興思其義，澹泊味始真。陶公自放歸，尚平去有依。草木擇地生，禽鳥順性飛。青青與冥冥，所保各不違。
獨愁 孟郊
前日遠別離，昨日生白髮。欲知萬里情，曉臥半床月。常恐百蟲鳴，使我芳草歇。
春日有感 孟郊
雨滴草芽出，一日長一日。風吹柳線垂，一枝連一枝。獨有愁人顏，經春如等閒。且持酒滿杯，狂歌狂笑來。
將見故人 孟郊
故人季夏中，及此百餘日。無日不相思，明鏡改形色。甯知仲冬時，忽有相逢期。振衣起躑躅，赬鯉躍天池。
傷時 孟郊
常聞貧賤士之常，嗟爾富者莫相笑。男兒得路即榮名，勸人一種種桃李，種亦直須遍天地。一生不愛囑人事，有財有勢即相識，無財無勢同路人。因知世事皆如此，
寓言 孟郊
誰言碧山曲，不廢青松直。誰言濁水泥，不汙明月色。我有松月心，俗騁風霜力。貞明既如此，摧折安可得。
偶作 孟郊
利劍不可近，美人不可親。利劍近傷手，美人近傷身。道險不在廣，十步能摧輪。情愛不在多，一夕能傷神。
勸學 孟郊
擊石乃有火，不擊元無煙。人學始知道，不學非自然。萬事須己運，他得非我賢。青春須早為，豈能長少年。
贈農人 孟郊
勸爾勤耕田，盈爾倉中粟。勸爾伐桑株，減爾身上服。清霜一委地，萬草色不綠。狂飆一入林，萬葉不著木。青春如不耕，何以自結束。
長安早春 孟郊
旭日朱樓光，東風不驚塵。公子醉未起，美人爭探春。探春不為桑，探春不為麥。日日出西園，只望花柳色。乃知田家春，不入五侯宅。
罪松 孟郊
雖為青松姿，霜風何所宜。二月天下樹，綠于青松枝。勿謂賢者喻，勿謂愚者規。伊呂代封爵，夷齊終身饑。彼曲既在斯，我正實在茲。涇流合渭流，清濁各自持。天令設四時，榮衰有常期。榮合隨時榮，衰合隨時衰。天令既不從，甚不敬天時。松乃不臣木，青青獨何為。
感興 孟郊
拔心草不死，去根柳亦榮。獨有失意人，恍然無力行。昔為連理枝，今為斷弦聲。連理時所重，斷弦今所輕。吾欲進孤舟，三峽水不平。吾欲載車馬，太行路崢嶸。萬物根一氣，如何互相傾。
感懷 孟郊
秋氣悲萬物，驚風振長道。登高有所思，寒雨傷百草。平生有親愛，零落不相保。五情今已傷，安得自能老。晨登洛陽阪，目極天茫茫。群物歸大化，六龍頹西荒。豺狼日已多，草木日已霜。饑年無遺粟，眾鳥去空場。路傍誰家子，白首離故鄉。含酸望松柏，仰面訴穹蒼。去去勿複道，苦饑形貌傷。徘徊不能寐，耿耿含酸辛。中夜登高樓，憶我舊星辰。四時互遷移，萬物何時春。唯憶首陽路，永謝當時人。長安佳麗地，宮月生蛾眉。陰氣凝萬里，坐看芳草衰。玉堂有玄鳥，亦以從此辭。傷哉志士歎，故國多遲遲。深宮豈無樂，擾擾複何為。朝見名與利，莫還生是非。姜牙佐周武，世業永巍巍。舉才天道親，首陽誰采薇。去去荒澤遠，落日當西歸。羲和駐其輪，四海借餘暉。極目何蕭索，驚風正離披。鴟鴞鳴高樹，眾鳥相因依。東方有一士，歲暮常苦饑。主人數相問，脈脈今何為。貧賤亦有樂，且願掩柴扉。火雲流素月，三五何明明。光曜侵白日，賢愚迷至精。四時更變化，天道有虧盈。常恐今已沒，須臾還複生。河梁暮相遇，草草不復言。漢家正離亂，王粲別荊蠻。野澤何蕭條，悲風振空山。舉頭是星辰，念我何時還。親愛久別散，形神各離遷。未為生死訣，長在心目間。有鳥東西來，哀鳴過我前。願飛浮雲外，飲啄見青天。
達士 孟郊
四時如逝水，百川皆東波。青春去不還，白髮鑷更多。達人識元化，變愁為高歌。傾產取一醉，富者奈貧何。君看土中宅，富貴無偏頗。
暮秋感思 孟郊
西風吹垂楊，條條脆如藕。上有噪日蟬，催人成皓首。亦恐旅步難，何獨朱顏醜。欲慰一時心，莫如千日酒。優哉遵渚鴻，自得養身旨。不啄太倉粟，不飲方塘水。振羽戛浮雲，罝羅任徒爾。
古興 孟郊
楚血未幹衣，荊虹尚埋輝。痛玉不痛身，抱璞求所歸。
勸友 孟郊
至白涅不緇，至交淡不疑。人生靜躁殊，莫厭相箴規。膠漆武可接，金蘭文可思。堪嗟無心人，不如松柏枝。
夷門雪贈主人 孟郊
夷門貧士空吟雪，夷門豪士皆飲酒。酒聲歡閑入雪銷，
堯歌 孟郊
爾室何不安，爾孝無與齊。一言應對姑，一度為出妻。往轍才晚鐘，還轍及晨雞。往還跡徒新，很戾竟獨迷。娥女無禮數，汙家如糞泥。父母吞聲哭，禽鳥亦為啼。如何天與惡，不得和鳴棲。山色挽心肝，將歸盡日看。村肩籃輿子，野坐白髮官。鶯弄方短短，花明碎攢攢。琉璃堆可掬，琴瑟饒多歡。翠韻仙窈窕，嵐漪出無端。養館洞庭秋，響答虛吹彈。